РЕШЕНИЕ НА СЪВЕТА
от 15 ноември 2013 година
за подписване, от името на Европейския съюз, на Споразумението между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане
(2013/671/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално членове 113 и 115 във връзка с член 218, параграф 5 и параграф 8, втора алинея от него,
като взе предвид предложението на Европейската комисия,
като има предвид, че:
(1)
В съответствие с разпоредбите на Решение 2010/718/ЕС на Европейския съвет (1) считано от 1 януари 2012 г. остров Сен Бартелеми престава да бъде най-отдалечен регион на Европейския съюз и придобива статута на асоциирана отвъдморска страна или територия по част четвърта от Договора за функционирането на Европейския съюз (ДФЕС). Френската република се ангажира да сключи споразуменията, необходими, за да се защитят интересите на Съюза във връзка с тази промяна, за да се гарантира наред с другото, че предвидените в Директива 2011/16/ЕС на Съвета (2) и Директива 2003/48/ЕО на Съвета (3) механизми се прилагат по отношение на Сен Бартелеми и след промяната на неговия статут.
(2)
Съгласно разрешението, предоставено ѝ от Съвета на 20 октомври 2011 г., Комисия договори с Френската република Споразумение между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане (наричано по-долу „споразумението“).
(3)
Целта на споразумението е да се гарантира, че механизмите по директиви 2011/16/ЕС и 2003/48/ЕО, които предвиждат по-специално мерки за борба с измамите и избягването на данъчното облагане при трансгранични сделки, продължават да се прилагат по отношение на Сен Бартелеми независимо от промяната на неговия статут.
(4)
Споразумението следва да бъде подписано от името на Съюза при условие за сключването му на по-късна дата,
ПРИЕ НАСТОЯЩОТО РЕШЕНИЕ:
Член 1
Подписването от името на Съюза на Споразумението между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане се разрешава от името на Съюза при условие за сключването на посоченото споразумение.
Текстът на споразумението е приложен към настоящото решение (4).
Член 2
Председателят на Съвета е оправомощен да посочи лицето(лицата), упълномощено(и) да подпише(ат) споразумението от името на Съюза.
Член 3
Настоящото решение влиза в сила в деня на приемането му.
Съставено в Брюксел на 15 ноември 2013 година.